
У организацији Друштва судија Србије одржан је дана 20. 10. 2006. године у београдском хотелу Хајат стручни округли сто „У сусрет новом Уставу -  правосуђе, дан после“. 

Учесници су разматрали уставна решења која се односе на судство, њихову усаглашеност са међународним стандардима, анализирали законска решења која би могла да проистекну из Устава и проблеме који би могли да се јаве у пракси и усвојили следеће
З А К Љ У Ч К Е

1.   Нови Устав прокламуje начела владавине права, поделе власти и независности судске власти и садржи нека добра решења у делу који регулише положај судства (сталност судијске функције и Високи   савет судства, између осталог). Међутим, општост и недовршеност неких  одредби и међународни стандарди које треба да поштује свако друштво које има намеру да гради правну државу указују да уставне одредбе којима је регулисан положај судова не пружају прецизне и довољне гаранције за остварење уставног права сваког грађанина да му суди независан, непристрасан и законом већ установљен суд, правично и  у разумном року. 

2.   Гаранције судске независности треба довршити и употпунити у складу са прокламованим начелима и међународним стандардима, Законом за спровођење Устава и осталим законима који ће регулисати положај судова и судија, без исхитрености и након широке јавне расправе у којој ће бити дата могућност свим релевантним субјектима, а пре свега судовима, да дају мишљење о овом питању да би се дошло до решења која ће бити на добробит свих.

3.   Законом посебно треба детаљно разрадити гаранције независности Високог савета судства (као независног и самосталног судског органа који обезбеђује и гарантује независност и самосталност судова и судија у смислу члан 153 Устава)  пре свега у погледу избора његових чланова из реда судија од стране Скупштине. У том смислу неопходно је имати у виду међународне стандарде и препоруке да судије у Високом савету судства треба да буду изабране од  осталих судија и то тако да представљају судије из судова свих врста и степена и предвидети обавезу Скупштине да поштује предлог струке приликом избора судија у Високи савет судства.
4.   Евентуална одлука о поновном избору свих судија била би правно неутемељена с обзиром на чињеницу да не постоји уставни дисконтинуитет у доношењу новог Устава и да је судска власт стална и стручна а не политичка да би се мењала са политичким изборима. 
